《洞山》
明代·陆师道

洞山虚中高揭唇，白石齿齿排为龈。引吸波浪气吐吞，张吻露为何鳞皴。

我疑巨鳌踞而蹲，噍物未合口流津。人言中穹如覆盆，我畏其舌不可扪。

荡舟强与闯其门，但见玉液涵灵根。进穿石骨窥奫沦，更讶鳌首承昆仑。

柱支轴贯维厚坤，仰看宇覆烂若银。卿云一色纹鱼鳞，引手历历扪星辰。

俯扣洞房深九皞，中有神物云昼屯。欲往探之路苦湮，川祗山鬼司其阍。

何年有路通人神，往与一醉桃花春。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。